## Odluka o dodjeli koncesije za obavljanje djelatnosti televizije za područje Grada Splita

### NN 139/2004 (6.10.2004.), Odluka o dodjeli koncesije za obavljanje djelatnosti televizije za područje Grada Splita

# VIJEĆE ZA ELEKTRONIČKE MEDIJE

2446

Na
temelju članka 62. stavka 1. Zakona o elektroničkim medijima (»Narodne novine«,
broj 122/03) i članka 62. Zakona o upravnim sporovima (»Narodne novine«, broj
53/91, 9/92 i 77/92), a vezano za presudu Upravnog suda Republike Hrvatske broj
9484/2000-2, Vijeće za elektroničke medije (u daljnjem tekstu: Vijeće) je na
svojoj 12. sjednici održanoj dana 26. kolovoza 2004. godine, donijelo

## ODLUKU  broj 1.

I.

Koncesija
za obavljanje djelatnosti televizije za područje Grada Splita daje se
podnositelju prijave na Natječaj, trgovačkom društvu »Korak«, d.o.o., Split.

Zagreb, 27. kolovoz 2004.

II.

Ova će
se Odluka objaviti u »Narodnim novinama« i dostaviti podnositeljima prijava.

```
Obrazloženje
```

Dana
20. rujna 2000. godine Vijeće za radio i televiziju na svojoj 3. sjednici
donijelo je odluku broj 1. kojom je sukladno
objavljenom u »Narodnim novinama«, broj 19/00 od 11. veljače 2000.
godine (u daljnjem tekstu: Natječaj) dodijeljena koncesija za obavljanje
djelatnosti televizije za razinu grada Splita tvrtki »Korak« d.o.o. iz Splita.
U obrazloženju se navodi da tvrtka »Korak«. d.o.o. zadovoljava uvjete propisane
Zakonom o telekomunikacijama te je od svih prijavljenih najbolje razradila
programski sadržaj, s nazivom, širim opisom i trajanjem pojedinih emisija i
osobama koje ih uređuju ili vode, te tjednom programskom shemom s najvećim
udjelom ponuđenog domaćeg programa, dnevnim emitiranjem programa u trajanju
znatno duljem od zakonskog minimuma, te količinom informativnog programa i
promidžbenim porukama u skladu s odredbama Zakona o telekomunikacijama.

U
zakonskom roku »Auto moto šport Split« d.o.o. iz Splita kao jedan od
prijavljenih podnio je tužbu Upravnom sudu Repub­like Hrvatske radi poništenja
spomenute odluke broj 1. U tužbi se u bitnome navodi da je tvrtka »Korak«
d.o.o. kao članove društva navela osobe koje nisu upisane u trgovački registar
kao članovi društva, da odluka o dodjeli koncesije nije objavljena u dnevnom
tisku kako je navedeno te da »Auto moto šport Split« d.o.o. posjeduje tehničke
uvjete za objekt u kojem bi obavljao djelatnost.

Upravni
sud Republike Hrvatske donio je presudu kojom uvažava tužbu »Auto moto športa
Split« d.o.o. navodeći da je u Natječaju radi davanja koncesije za obavljanje
djelatnosti radija i televizije, u točki V. podtočki 7. – uvjeti, propisano da
prijava mora obavezno sadržavati dokaz da je trgovačko društvo s udjelima u
kapitalu sukladno odredbi članka 77. stavka 1. Zakona o telekomunikacijama
(»Narodne novine«, broj 76/99 i 128/99) ili ovjerenu izjavu da će ispuniti taj
uvjet do roka predviđenog za sklapanje ugovora iz članka 76. stavka 6. Zakona o
telekomunikacijama. Navedeni uvjet za dodjelu koncesije bio bi ispunjen
dostavom ovjerene izjave.

Činjenica
je, kao što proizlazi iz spisa predmeta da podnositelj prijave, trgovačko društvo
»Korak« d.o.o. iz Splita, u trenutku provođenja nije imalo propisanu strukturu
udjela u kapitalu te je bilo dužno dostaviti ovjerenu pisanu izjavu da će
ispuniti taj uvjet do roka predviđenog za sklapanje ugovora iz članka 63.
Zakona o elektroničkim medijima. U izjavi »Korak« d.o.o. iz Splita od 25.
svibnja 2000. godine se navodi da će se temeljni kapital društva povećati na
2.037.098,04 kuna i to unošenjem rezervi društva, bez uplata novih članova društva.
Također se izjavljuje da »Korak« d.o.o., ni njegovi udjelničari osobno nisu
vlasnici udjela ili dionica niti u jednom društvu nositelju radijske ili
televizijske koncesije. Navedena izjava je potvrđena kod javnog bilježnika mr.
Zoje Puljiz sa sjedištem u Splitu, pod brojem OV-2751/00, ali je u Hrvatskom
zavodu za telekomunikacije koji je obavljao stručne poslove za Vijeće za radio
i televiziju, došlo do greške prilikom kopiranja dokumentacije trgovačkog društva
»Korak« d.o.o., a koja je priložena uz odgovor na tužbu US-9484/2000-2 te je
propušteno dvostrano kopirati ovjerenu izjavu vezanu uz strukturu udjela u
kapitalu društva te stoga Upravni sud Republike Hrvatske nije mogao utvrditi da
su ispunjeni svi zakonski uvjeti za dodjelu koncesije.

Po primitku presude Upravnog suda Republike Hrvatske,
»Korak« d.o.o. dostavio je Vijeću za elektroničke medije presliku pisane izjave
od 25. svibnja 2000. godine, a javni bilježnik mr. Zoja Puljiz potvrdila je da
se radi o prijepisu izvorne isprave koja je također ovjerena u njezinom
javnobilježničkom uredu (broj: OV-3078/04 od 12. svibnja 2004. godine).

Iz navedenoga proizlazi da je predmetna izjava bila
ovjerena u trenutku podnošenja prijave na Natječaj te da je propustom Hrvatskog
zavoda za telekomunikacije Upravni sud Republike Hrvatske zaprimio nepotpunu
dokumentaciju iz koje nije bilo moguće steći uvid u pravo stanje stvari.

Slijedom
navedenoga riješeno je kao u dispozitivu.

Uputa o pravnom lijeku

Protiv
ove odluke ne postoji pravo žalbe, jer je ona konačna u upravnom postupku, već
se može pokrenuti upravni spor kod Upravnog suda Republike Hrvatske u roku od
30 dana od primit­ka odluke, a tužba se predaje neposredno ili šalje u tri
primjerka Upravnom sudu Republike Hrvatske u Zagrebu. Tužba se može podnijeti i
na zapisnik kod redovnog suda nadležnog za obav­ljanje poslova pravne pomoći.

Zagreb, 27. kolovoza 2004.

Predsjednik
Vijeća **mr. sc. Denis Peričić,** v. r.

Odluka, NN 139/2004-2446